Ζοσλέν Μπλανσάρ

Ο Ζοσλέν Μπλανσάρ, (γεννημένος στις 28 Μαΐου 1972 στην Μπετύν), είναι πρώην Γάλλος ποδοσφαιριστής. Αγωνιζόμενος στην θέση του αμυντικού μέσου στη διάρκεια των είκοσι ετών επαγγελματικής του παρουσίας, διετέλεσε αθλητικός διευθυντής της ΡΚ Λανς από τον Μάιο του 2011 ως τον Ιούλιο του 2012. Με την επιστροφή του Ζερβαί Μαρτέλ στην διοίκηση του συλλόγου, επέστρεψε στην θέση του αθλητικού διευθυντή στις 18 Ιουλίου 2013.

Βιογραφία 
Καταγόμενος από το Πα-ντε-Καλαί, αγωνίστηκε για την πρώτη του σεζόν ως επαγγελματίας σε ηλικία 18 ετών στην ΟΣΛ Ντανκέρκ, όπου αγωνιζόταν ως βασικός στην μεσαία γραμμή της ομάδας. Το 1995, αγωνίστηκε για πρώτη φορά στην Λιγκ 1 με τα χρώματα της ΦΚ Μετς. Κατάφερε να συστηθεί στο ευρύ κοινό ως ένας από τους καλύτερους ποδοσφαιριστές της σεζόν 1997-98, η οποία βρήκε την ΦΚ Μετς να τερματίζει στην δεύτερη θέση της Λιγκ 1 (έχοντας, μεταξύ άλλων, στο δυναμικό της παίκτες όπως οι Ρομπέρ Πιρές, Μπρουνό Ροντριγκές και Φρεντερίκ Μεϊριέ). 

Στην συνέχεια, εκμεταλλευόμενος την πολύ καλή αυτή σεζόν, μεταγράφηκε στην Γιουβέντους. Αγωνιζόμενος με την τελευταία κατέκτησε το Τρόπαιο Λουίτζι Μπερλουσκόνι, έναν φιλικό τουρνουά, τον Αύγουστο του 1998 (2-1 απέναντι στην ΑΚ Μίλαν). Αγωνίστηκε σε 3 αναμετρήσεις για το Τσάμπιονς Λιγκ, με την Juve να αποκλείεται από την Μάντσεστερ Γιουνάιτεντ στα ημιτελικά της διοργάνωσης.
Ωστόσο, δεν κατάφερε να καθιερωθεί στην Ιταλία (12 συμμετοχές σε αναμετρήσεις πρωταθλήματος και 6 για το κύπελλο). Αναφερόμενος, αργότερα, στην εμπειρία του αυτή εμφανίστηκε μετανιωμένος για την βιασύνη των αποφάσεών του: « Ήμουν υπερβολικά ανυπόμονος. Θα έπρεπε να είχα επιλέξει να παραμείνω στην Juve και να μην αποχωρήσω μετά από μόλις μία σεζόν στην ομάδα. (...) Σήμερα, αναλογιζόμενος ξανά όσα έγιναν, θεωρώ ότι θα έπρεπε να είχα παραμείνει ήρεμος και μπορεί, τελικά, να ανταμειβόμουν για την επιλογή μου αυτή να παραμείνω στην ομάδα ». Επέστρεψε, στην συνέχεια, στην Γαλλία, όπου αγωνίστηκε στην ΡΚ Λανς από την σεζόν 1999-2000.

Από την πρώτη του, κιόλας, σεζόν στην ΡΚ Λανς, οι εμφανίσεις του ήταν πολύ καλές, με την ομάδα να φτάνει ως τα ημιτελικά του Κυπέλλου ΟΥΕΦΑ. Στην πορεία, αναδείχτηκε εκ νέου δευτεραθλητής της Λιγκ 1 το 2002, τερματίζοντας πίσω από την Ολιμπίκ Λυών. Αγωνίστηκε συνολικά για 4 χρόνια στην Λανς με έναν μέσο όρο συμμετοχών ανά σεζόν της τάξεως των τριάντα αναμετρήσεων.

Σε ηλικία 31 ετών και αφότου αποφάσισε να ολοκληρώσει την παρουσία του στο γαλλικό ποδόσφαιρο, αποφάσισε να ξενιτευτεί εκ νέου με προορισμό « μία ομάδα που να διεκδικεί κάθε χρόνο το εθνικό πρωτάθλημα και να συμμετέχει στις ευρωπαϊκές διοργανώσεις ». Κάτι που συνέβη στην Αούστρια Βιέννης, όπου ανακάλυψε έναν διαφορετικό τρόπο παιχνιδιού και έναν νέο τρόπο ζωής. Υπέγραψε αρχικά συμβόλαιο διάρκειας ενός έτους, το οποίο ανανέωνε κάθε χρόνο. Κατέστη πρωταθλητής στη διάρκεια της σεζόν 2005-06, ενώ κατέκτησε τέσσερις φορές το κύπελλο Αυστρίας (2005, 2006, 2007 και 2009).

Το 2009, κι ενώ ήταν, τότε, ηλικίας 37 ετών, ο σύλλογος της Βιέννης του πρότεινε θέση στο τεχνικό επιτελείο της ομάδας, κάτι που ο Μπλανσάρ απέρριψε δίχως δεύτερη συζήτηση, καθώς θεωρούσε τον εαυτό του « ακόμη σε πολύ καλή φυσική κατάσταση ». Υπέγραψε τότε συμβόλαιο μονοετούς διάρκειας, με οψιόν ανανέωσης για ακόμη έναν στην Αούστρια Κέρντεν, όπου και έλαβε το περιβραχιόνιο του αρχηγού.

Το 2010, ανέλαβε χρέη τεχνικού συμβούλου στην ΦΚ Ιστρ πλησίον του Φρανσίς Κολαντό, τον οποίο είχε γνωρίσει ενώ ήταν, ακόμη, παίκτης της ΡΚ Λανς.

Τον Μάιο του 2011, ανέλαβε χρέη αθλητικού διευθυντή στην ΡΚ Λανς, αντικαθιστώντας τον Ντανιέλ Λεκλέρκ. Διετέλεσε σε αυτή την θέση έως τις 2 Ιουλίου 2012 και την αποχώρηση του Ζερβαί Μαρτέλ από τα διοικητικά του συλλόγου, ωστόσο επέστρεψε με την επαναδραστηριοποίηση του τελευταίου στις 18 Ιουλίου 2013.

Σύλλογοι

Ως παίκτης 
 1991-1995 :  ΟΣΛ Ντανκέρκ
 1995-1998 :  ΦΚ Μετς
 1998-1999 :  Γιουβέντους
 1999-2003 :  ΡΚ Λανς
 2003-2009 :  Αούστρια Βιέννης 
 2009-2011 :  Αούστρια Κέρντεν

Ως αθλητικός διευθυντής 
 2011-Ιούλιος 2012  ΡΚ Λανς
 Ιούλιος 2013 έως σήμερα  ΡΚ Λανς

Στατιστικά 

Σύνολο καριέρας (Απρίλιος 2010)
 465 συμμετοχές στην Α΄ Κατηγορία, 21 τέρματα
 134 συμμετοχές στην Β΄ Κατηγορία, 11 τέρματα

Διακρίσεις 
 Τσάμπιονς Λιγκ  : 
 Ημιτελικά το 1999 (Γιουβέντους).

 Κύπελλο ΟΥΕΦΑ :
 Ημιτελικά: 2000 (ΡΚ Λανς).

 Πρωτάθλημα Γαλλίας  :
 Δευτεραθλητής : 1998 (ΦΚ Μετς) και 2002 (ΡΚ Λανς).

 Λιγκ Καπ :
 Νικητής το 1996 (ΦΚ Μετς) 

 Πρωτάθλημα Αυστρίας :
 Πρωταθλητής την σεζόν 2005-06 (Αούστρια Βιέννης).
 Δευτεραθλητής την σεζόν 2003-04 (Αούστρια Βιέννης).

 Κύπελλο Αυστρίας :
 Νικητής το 2005, το 2006, το 2007 και το 2009 (Αούστρια Βιέννης).
 Φιναλίστ το 2004 (Αούστρια Βιέννης).

 Τρόπαιο Λουίτζι Μπερλουσκόνι :
 Νικητής το 1998 (Γιουβέντους).

Παραπομπές 

Γάλλοι ποδοσφαιριστές
Ποδοσφαιριστές ΟΣΛ Ντανκέρκ
Ποδοσφαιριστές ΦΚ Μετς
Ποδοσφαιριστές Γιουβέντους
Ποδοσφαιριστές ΡΚ Λανς
Ποδοσφαιριστές Αούστρια Βιέννης
Ποδοσφαιριστές Αούστρια Κέρντεν
Μέσοι ποδοσφαιριστές